
RAPORT 

asupra proiectului de Lege pentru modificarea şi completarea Legii nr.226/2011 privind reparaţiile morale şi materiale pentru fostele cadre militare active, îndepărtate abuziv din armată în perioada 23 august 1944-31 decembrie 1961

1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere pe fond, în procedură obişnuită, cu proiectul de Lege pentru modificarea şi completarea Legii nr.226/2011 privind reparaţiile morale şi materiale pentru fostele cadre militare active, îndepărtate abuziv din armată în perioada 23 august 1944-31 decembrie 1961, trimis cu adresa nr. PLx. 372 din 26 septembrie 2016 şi înregistrat cu nr. 4c-12/395 din 27.09.2016. 

Proiectul de Lege are ca obiect de reglementare reglementare modificarea şi completarea Legii nr.226/2011, în sensul modificării perioadei pentru care se acordă drepturile privind reparaţiile morale şi materiale pentru fostele cadre militare active, îndepărtate abuziv din armată, de la 23 august 1944 – 31 decembrie 1961, cum este prevăzut în prezent, la 23 august 1944 – 25 decembrie 1989. 

2.  Consiliul Legislativ, cu nr. 375/20.04.2016, a avizat favorabil această propunere legislativă, cu observaţii şi propuneri.
3 Proiectul de Lege face parte din categoria legilor ordinare, potrivit prevederilor art. 75 alin. (1) din Constituţia României, republicată.
4. Potrivit prevederilor art. 75 alin. (3) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

5.  La lucrările Comisiei au fost prezenţi 17 deputaţi din totalul de 20 de membri.

În urma dezbaterilor, în şedinţa din 14 februarie 2017, membrii Comisiei au hotărât, cu unanimitate de voturi, întocmirea unui Raport de respingere a acestui proiect de Lege,  din următoarele motive:
Instituirea aceluiași tratament juridic prin extinderea aplicării legii și asupra cadrelor militare îndepărtate abuziv din armată, ulterior perioadei menționate, constituie o soluție care contravine scopului inițial al legii, întrucât persoanele respective nu se regăsesc în situații identice care să impună aplicarea aceluiași regim juridic. Cele două categorii de foste cadre militare active, respectiv cadrele militare care au activat în armată anterior datei de 30 decembrie 1947 și cadrele militare care au intrat în armată după data de 30 decembrie 1947, se află în situații juridice diferite determinate de momentul intrării acestora  în armată, sens în care se impune instituirea unui regim juridic diferit. 

Totodată, trebuie respectate prevederile Legii nr. 69/2010 a responsabilităţii fiscal-bugetare, precum şi prevederile art.33 din Legea nr. 24/2000, republicată, care reglementează obligativitatea efectuării studiului de impact. 

Preşedinte,

Dorel Gheorghe CĂPRAR
Expert parlamentar
Nasi Calenţaru

BIROUL PERMANENT
AL CAMEREI  DEPUTAŢILOR

Vă înaintăm, alăturat, RAPORTUL asupra proiectului de Lege pentru modificarea şi completarea Legii nr.226/2011 privind reparaţiile morale şi materiale pentru fostele cadre militare active, îndepărtate abuziv din armată în perioada 23 august 1944 - 31 decembrie 1961, trimis cu adresa nr. PLx. 372 din 26 septembrie 2016 şi înregistrat cu nr. 4c-12/395 din 27.09.2016. 


În raport cu obiectul şi conţinutul său, propunerea legislativă face parte din categoria legilor ordinare.

Preşedinte, 

Dorel Gheorghe CĂPRAR 
